**Vantaan vesitornit** sijaitsevat eri puolilla Vantaata. Yleisen vedenhuollon käytössä on neljä tornia, lisäksi yksityisellä teollisuuslaitoksella on oma vesitorni. Kaivokselan torni on poistettu vesihuoltokäytöstä vuonna 1985 ja Helsinki-Vantaan lentoaseman oma vesitorni purettiin 2010-luvulla. Hiekkaharjuun rakennettiin uusi vesitorni, jonka jälkeen alkoi vanhan tornin on purkaminen.

Fazerin vesitorni
-----------------

Fazerin vesitorni on noin 40 metriä korkea, ja se sijaitsee Vaaralassa Porvoonväylän pohjoispuolella. Vesitorni on rakennettu varta vasten Fazerin tarpeisiin vuonna 1961, joten se sijaitsee tehtaan aidatulla alueella.

Hakunilan vesitorni
-------------------

Hakunilan vesitorni tai *Hakunilan ylä- ja alavesisäiliö* sijaitsee Hakunilassa Lahdenväylän itäpuolella olevalla korkealla Käärmekalliolla. Vesitorni on rakennettu 1972 ja on kaupunginosan kauas näkyvä maamerkki. Torni on 38 metriä korkea ja tilavuudeltaan noin 1 000 kuutiometriä. Lisäksi käytössä on alasäiliö, jonka tilavuus on 2 700 kuutiometriä. Tornissa veden pinnankorkeus merenpinnan yläpuolella vaihtelee 88–94,2 metrin välillä. Tornin vieressä on lämpökeskus, jonka piiput ulottuvat suunnilleen samaan korkeuteen kuin vesitorni.

Hiekkaharjun vesitorni
----------------------

*Pääartikkeli: Hiekkaharjun vesitorni*

Kaivokselan vesitorni
---------------------

Kaivokselan vesitorni sijaitsee Kaivokselassa. Torni on rakennettu kaupunginosan korkeimmalle kohdalle, joka on 54 metriä merenpinnan yläpuolella. Sen katolla on ollut vuodesta 1992 Ilmatieteen laitoksen säätutka valkoisen pallomaisen antennisuojan sisällä. Tutka mittaa sademääriä. Tutka siirrettiin lentoasemalta Kaivokselaan paremman näkyvyyden ja laitteiden häiriintymisen takia. Aarne Ehojoen suunnittelema vesitorni on rakennettu vuonna 1965 ja on noin 30 metriä korkea. Alueen oma vesiyhtiö Kaivokselan Vesi Oy pumppasi torniin pohjavettä Vantaanjoen varressa olevasta Vetokannaksen vedenottamosta. Kaivoksela liittyi muun kaupungin vesijohtoverkostoon 1985, jolloin Kaivokselaan alettiin jakaa vettä Myyrmäen vesitornista ja Kaivokselan vesitorni poistui vesihuoltokäytöstä.

### Vesitornin purku

Helsingin seudun ympäristöpalvelut -kuntayhtymä (HSY) ilmoitti tammikuussa 2023 hakevansa vesitornin purkulupaa Vantaan rakennusvalvonnasta. Tavoitteena oli aloittaa purku vuonna 2024. Purkutyön suunnittelija oli valittu ja aikomus oli aloittaa suunnittelutyö kevään aikana. Tornia ei oltu käytetty pitkään aikaan vesihuoltoon, eikä se toiminut enää sääasemana. HSY:llä ei ollut enää tornille tarvetta ja sen kunnossapito olisi kallista.

Vesitorni on osa Kaivokselan 1960-luvulla rakennettua lähiötä, jota pidetään maakunnallisesti arvokkaana. Myös yleiskaavassa torni on osa asuinaluetta, mutta koska sitä ei ole asemakaavassa suojeltu, sille voi hakea purkulupaa. Vantaan kaupunginmuseo haluaisi, että tornille purkamisen sijaan etsittäisiin uusi käyttötarkoitus, koska se on alueen maamerkki. Museo aikoo esittää tornin suojelun tutkimista.

Vantaan kaupungilla ei ole suunnitelmaa, mihin sen omistamaa tonttia käytetään, jos vesitorni puretaan. Tontti on kunnallisteknisten rakennusten ja laitosten korttelialuetta. HSY:n aikomus on teettää tornista rakennushistoriallinen selvitys ja laatia siitä kaupunginmuseota varten dokumentit. Koska tornin lähellä ei ole asukkaita, se on helppo purkkaa ja haitat jäävät vähäiseksi. Purkamisen arvioitiin kestävän noin puoli vuotta.

Korson vesitorni
----------------

Korson vesitorni sijaitsee Matarin kaupunginosassa. Vuonna 1976 valmistunut vesitorni koostuu neljästä yhteen rakennetusta elementtirakenteisesta, niin sanotusta MJ-tornista. Tornin tilavuus on 4 000 kuutiometriä.

Lentokentän vesitorni
---------------------

Helsinki-Vantaan lentoasemalla oli oma vesitorninsa, jota käytettiin myös saman aikaisesti tutkatornina. Vesitorni purettiin vuosina 2014–2015 lentoaseman terminaalilaajennusten tieltä.

Koordinaatit 60°18.74′N, 024°57.61′E.

Myyrmäen vesitorni
------------------

Myyrmäen vesitorni valmistui vuonna 1973 ja on vesitilavuudeltaan 4 500 kuutimetriä ja jakaa vettä koko Länsi-Vantaan alueelle. Vesitorni on perustuksistaan 47 metriä korkea ja merenpinnasta 101 metriä. Vesitornia kiertää noin 1,5 kilometrin pituinen juoksurata. Koska arkkitehtuurikilpailussa esitetyt suunnitelmat olivat valtuuston mielestä kalliita, vesitorniin huipulle suunnitelmassa ehdotetut ravintola- ja näköalatiloja ei alkujaankaan päätetty rakentaa. Nimestään huolimatta vesitorni sijaitsee Variston puolella. Vesitorniin murtauduttiin tammikuun lopulla 2009, ja tornin vesisäiliöt tyhjennettiin varmuuden vuoksi.

Lähteet
-------

* Asola, Ismo: *Vesitorni − yhdyskunnan maamerkki*. Helsinki: Suomen Rakennusinsinöörien Liitto RIL ry, 2002. ISBN 951-758-434-2.

### Viitteet

1. ↑  Asemakaavamuutos nro 001987, Vantaan kaupunki*tarvitaan parempi lähde*
2. 1 2 3  HSY:n vesitornit  3.5.2017. Helsingin seudun ympäristöpalvelut -kuntayhtymä HSY.  Arkistoitu 15.5.2020. Viitattu 25.5.2017.
3. 1 2 3 4 5  Pohjalainen, Soili: Kaivokselasta lähtevät mikroaallot luotaavat sadetta.  *Kaupunkilehti Vartti*,.  Kaakon Viestintä Oy.
4. ↑  Silanto, Anne: Kaivokselan torni jakeli ensin vettä, nyt säätietoa.  *Vantaan Sanomat*, 27.2.2021, nro 16, s. 12. Vantaa:  Etelä-Suomen Media Oy. ISSN 0356-2352.
5. ↑  Mäkynen, Anne (koostanut) & Schalin, Mona & työryhmä (aineisto): *Kaivokselan alueinventointi*, s. 17. Vantaan kaupunki, 2012. Teoksen verkkoversio (pdf) (viitattu 21.1.2013).  (Arkistoitu – Internet Archive)
6. 1 2 3  Massinen, Tuomas: HSY haluaa purkaa Kaivokselan vesitornin – kaupunginmuseo toivoo, että arvokas maamerkki säilytetään *Vantaan Sanomat*.  19.1.2023. Vantaa:  Etelä-Suomen Media Oy. Viitattu 20.1.2023.
7. ↑  Asola, 2003. s. 173.
8. ↑  Vanha väistyy uuden tieltä Helsinki-Vantaalla - ennusteessa 20 miljoonaa vuosittaista matkustajaa *Lentoposti*.  16.10.2013.  Arkistoitu 13.2.2017. Viitattu 12.2.2017.
9. ↑  Vatanen, Timo: Tutkatorni (Vesitorni) Rakennushistoriallinen selvitys 2014. *Finavia / Finnair*.  2014.  Arkistoitu 3.12.2020. Viitattu 3.12.2020.
10. ↑  Myyrmäki. Rakentaminen ja keskustelu *Kuninkaan kolmio*. Helsinki:  Helsingin kaupunki.  Arkistoitu 3.9.2013. Viitattu 2.9.2013.
11. ↑  Huhta, Matti: Myyrmaen vesitorni tyhjennettiin murron vuoksi *Helsingin Sanomat*.  30.1.2009. Viitattu 2.9.2013.

Aiheesta muualla
----------------

* Kuvia tai muita tiedostoja aiheesta **Vantaan vesitornit** Wikimedia Commonsissa

* Viistoilmakuva vuodelta 2014 Helsinki-Vantaan lentoaseman jo puretusta vesitornista Vantaan kaupungin karttapalvelu